
VENDIM

Nr. 119, datë 9.6.2025
MBI DHËNIEN E GARANCISË SË ORIGJINËS PËR ENERGJINË ELEKTRIKE TË PRODHUAR NGA CENTRALI FOTOVOLTAIK “NOVA SOLAR SYSTEM”, I SHOQËRISË “NOVA SOLAR SYSTEM” SHPK, PËR PERIUDHËN 30.7.2024–30.9.2024

Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar; nenit 22, të ligjit nr. 24/2023, “Për nxitjen e përdorimit të energjisë nga burimet e rinovueshme”; neneve 7 dhe 11 të rregullores “Për lëshimin, transferimin dhe anulimin e garancive të origjinës për energjinë elektrike të prodhuar nga burimet e rinovueshme”, miratuar nga Bordi i Entit Rregullator të Energjisë (ERE) me vendimin nr. 229, datë 20.12.2019, të ndryshuar; nenit 15 të rregullores “Për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016, të ndryshuar; Bordi i ERE-s, në mbledhjen e tij të datës 9.6.2025, mbasi shqyrtoi relacionin me nr. 1833 prot., datë 9.6.2025, të Drejtorisë së Zhvillimit të Politikave dhe Mbikëqyrjes së Burimeve të Rinovueshme të Energjisë “Mbi shqyrtimin e kërkesës së shoqërisë ‘Nova Solar System’ sh.p.k., për lëshimin e certifikatës së garancisë së origjinës për periudhën 30.7.2024–30.9.2024”
konstatoi se: 

I. Aplikimi i shoqërisë dhe verifikimi i dokumentacionit 
- Shoqëria “Nova Solar System” sh.p.k. është licencuar nga ERE me vendimin nr. 242, datë 3.8.2023, për prodhimin e energjisë elektrike nga centrali fotovoltaik me kapacitet 50 mw.

- Me shkresën nr. 16, datë 7.10.2024, protokolluar në ERE më 8.10.2024, kjo shoqëri ka paraqitur kërkesën për pajisje me garanci origjine për periudhën 30.7.2024–30.9.2024. Gjatë shqyrtimit të dokumentacionit u konstatuan mangësi, për të cilat ERE kërkoi sqarime më 6.11.2024. Shoqëria dorëzoi dokumentacionin e plotësuar më 23.12.2024, përfshirë marrëveshjen e operimit në rrjet dhe konfirmimin për vlefshmërinë e lidhjes.

- Kjo kërkesë është paraqitur përpara hyrjes në fuqi të rregullores së re, miratuar me vendimin nr. 300, datë 30.12.2024, dhe është shqyrtuar në përputhje me rregulloren ekzistuese, miratuar me vendimin nr. 229, datë 20.12.2019, të ndryshuar.

II. Verifikimi i të dhënave mbi prodhimin e energjisë elektrike

- Në zbatim të nenit 22, pika 6, të ligjit nr. 24/2023, ERE, me shkresën nr. 2171 prot., datë 17.10.2024, i është drejtuar OST sh.a. me kërkesë për informacion mbi sasinë faktike të energjisë elektrike të injektuar në rrjet nga centrali fotovoltaik “Nova Solar System” për periudhën 30.7.2024–30.9.2024, si dhe për të dhëna mbi kodin dhe numrin serial të matësve përkatës.
- OST sh.a., me shkresën nr. 7143/1 prot., datë 24.10.2024, protokolluar në ERE me nr. 2171/1 prot., datë 25.10.2024, ka konfirmuar se për periudhën 30.7.2024–30.09.2024, energjia e prodhuar bruto është 12,746.04 mwh.
- Shoqëria “Nova Solar System” sh.p.k., në aplikimin për pajisje me garanci origjine për periudhën 30.7.2024–30.9.2024, nuk ka paraqitur të dhëna mbi sasinë e energjisë së prodhuar nga centrali, ndaj për qëllime vlerësimi janë marrë në konsideratë të dhënat e raportuara nga OST sh.a., të cilat përputhen me deklarimet periodike të shoqërisë, në kuadër të raportimit pranë ERE-s, sipas kushteve të licencës së prodhimit (shkresa nr. 21 prot., datë 8.11.2024, protokolluar në ERE me nr. 2401 prot., datë 14.11.2024.
III. Verifikimi i përputhshmërisë së dokumentacionit

- Shoqëria ka përmbushur kërkesat e përcaktuara në nenet 7.4 dhe 7.5 të rregullores “Për lëshimin, transferimin dhe anulimin e garancive të origjinës për energjinë elektrike të prodhuar nga burimet e rinovueshme”, miratuar nga Bordi i ERE-s me vendimin nr. 229, datë 20.12.2019, të ndryshuar, përfshirë:

- Të dhënat identifikuese të aplikuesit dhe licencës përkatëse – ka plotësuar të gjitha të dhënat identifikuese të kërkuara, përfshirë emrin, NUIS-in, selinë qendrore, kontaktin, drejtuesin kryesor, numrin e licencës, si dhe ka deklaruar se nuk i është refuzuar, apo hequr më parë ndonjë certifikatë garancie origjine.

- Informacionin mbi burimin e energjisë – ka deklaruar se energjia elektrike është prodhuar nga burimi diellor, përmes një centrali fotovoltaik me kapacitet të instaluar 50 mw, i vendosur në Sheq Marinas, Fier, i cili është autorizuar dhe futur në punë më datë 30.7.2024; periudha për të cilën kërkohet lëshimi i garancisë së origjinës është 30.7.2024–30.9.2024.

- Raportet teknike dhe dokumentacionin mbi kolaudimin e impiantit dhe marrjen në dorëzim të nënstacionit dhe linjës së lidhjes – ka paraqitur në ERE dokumentacionin teknik përkatës që përshkruan tipin e teknologjisë gjeneruese dhe karakteristikat bazë të impiantit prodhues, ku ndër të tjera bëhet e ditur se modulet janë të llojit “Luxor”, monokristaline, të tipit “Eco line N-type topcon glass-glass BIF M/132/680”, me fuqi 700 mw.

- Çdo dokument tjetër të lëshuar që dëshmon kolaudimin dhe komisionimin e impiantit prodhues të energjisë – ka depozituar në ERE aktkolaudimin dhe dokumentin e marrjes në dorëzim të objektit “Ndërtimi i nënstacionit 110 kV Hoxhara new me TR 80 MVA 110/35 kV dhe linja dopio qark 2x110 kV, Delivery Station, kabinat TM me TR 5.6 MVA 35/0.8 kV dhe lidhja me rrjetin e parkut fotovoltaik “Nova Solar System” Hoxhare”, të nënshkruar nga investitori, sipërmarrësi dhe mbikëqyrësi i punimeve më datë 17.2.2024.
- Marrëveshjen e lidhjes dhe marrëveshjen e operimit me OST sh.a. – ka depozituar në ERE marrëveshjen e lidhjes me rrjetin e transmetimit të datës 3.7.2024, nënshkruar ndërmjet OST sh.a. dhe “Nova Solar System” sh.p.k. për lidhjen me rrjetin e transmetimit të parkut fotovoltaik “Nova Solar System”, të shoqërisë “Nova Solar System” sh.p.k.
- Dokumentacionin grafik teknik dhe planimetrik të projektit – ka paraqitur në ERE dokumentacionin teknik dhe grafik mbështetës të projektit, përfshirë relacionet teknike të linjës dhe nënstacionit, skemat elektrike dhe funksionale të impiantit, planimetritë përkatëse, certifikatën e marrjes në dorëzim të punimeve, aktin e kolaudimit, si dhe raportet e testimeve të elementeve përbërës të impiantit, duke plotësuar kështu kërkesat për dokumentacionin teknik të nevojshëm për lëshimin e garancisë së origjinës.
IV. Vlerësimi përfundimtar

- Të dhënat e OST sh.a. përputhen me deklarimet periodike të shoqërisë.
- Shoqëria “Nova Solar System” sh.p.k. ka përmbushur kriteret ligjore dhe teknike për lëshimin e certifikatës së garancisë së origjinës për periudhën në fjalë.
- Në referencë të nenit 22, pika 5, të ligjit nr. 24/2023, certifikata është e vlefshme për një periudhë njëvjeçare nga data 30.9.2024.
Për gjithë sa më sipër, Bordi i ERE-s

VENDOSI:

1. Dhënien e garancisë së origjinës për energjinë elektrike të prodhuar nga parku fotovoltaik “Nova Solar System” i shoqërisë “Nova Solar System” sh.p.k., për periudhën 30.7.2024–30.9.2024, në sasinë totale prej 12,746 Mwh, të ndarë sipas muajve, si më poshtë:

2. Garancia e origjinës, e dhënë sipas këtij vendimi, është e vlefshme për 1 (një) vit, duke filluar nga data 30.9.2024.

3. Drejtoria e Zhvillimit të Politikave dhe Mbikëqyrjes së Burimeve të Rinovueshme të Energjisë, të njoftojë shoqërinë “Nova Solar System” sh.p.k. për vendimin e Bordit të ERE-s.

Ky vendim hyn në fuqi menjëherë.

Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit, në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi, apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.

Ky vendim botohet në Fletoren Zyrtare.

KRYETAR

Petrit Ahmeti


